**Sinteza propunerilor şi obiecţiilor organelor centrale de specialitate ale administraţiei publice şi altor organizaţii obşteşti**

**pe marginea proiectului de Hotărîre de Guvern pentru aprobarea Regulamentului cu privire la modul de aplicare a facilităţilor fiscale şi vamale stabilite în art.103 alin.(96) şi art.124 alin.(14) din Codul fiscal nr.1163-XIII din 24 aprilie 1997, art.28 lit.z) şi pct.11 din Nota la anexa nr.2 din Legea nr.1380-XIII din 20 noiembrie 1997 cu privire la tariful vamal, şi art.20 alin.(41) din Codul vamal nr.1149-XIV din 20 iulie 2000**

|  |  |  |
| --- | --- | --- |
| **Proiectul Hotărîrii de Guvern pentru aprobarea Regulamentului cu privire la modul de aplicare a facilităţilor fiscale şi vamale** | **Autoritatea publică, părţile interesate şi conţinutul obiecţiei sau propunerii** | **Rezultatul examinării obiecţiilor şi propunerilor** |
| În baza prevederilor art.37 alin.(1) din Legea nr.317-XV din 18 iulie 2003 privind actele normative ale Guvernului şi ale altor autorităţi ale administraţiei publice centrale şi locale (Monitorul Oficial al Republicii Moldova, 2003, nr.208-210, art.783), cu modificările şi completările ulterioare, şi pentru implementarea prevederilor art.103 alin.(96) şi art.124 alin.(14) din Codul fiscal nr.1163-XIII din 24 aprilie 1997 (republicat în Monitorul Oficial al Republicii Moldova, 2007, ediţie specială), cu modificările şi completările ulterioare, art.28 lit.z) şi pct.11 din Nota la anexa nr.2 din Legea nr.1380-XIII din 20 noiembrie 1997 cu privire la tariful vamal (Monitorul Oficial al Republicii Moldova, 2007, ediţie specială), cu modificările şi completările ulterioare, şi art.20 alin.(41) din Codul vamal nr.1149-XIV din 20 iulie 2000 (republicat în Monitorul Oficial al Republicii Moldova, ediţie special din 1 ianuarie 2007), cu modificările şi completările ulterioare,  Guvernul HOTĂRĂŞTE:  1. Se aprobă Regulamentul cu privire la modul de aplicare a facilităţilor fiscale şi vamale stabilite în art.103 alin.(96) şi art.124 alin.(14) din Codul fiscal nr.1163-XIII din 24 aprilie 1997, art.28 lit.z) şi pct.11 la anexa nr.2 din Legea nr.1380-XIII din 20 noiembrie 1997 cu privire la tariful vamal, şi art.20 alin.(41) din Codul vamal nr.1149-XIV din 20 iulie 2000 (se anexează).  **Prim-ministru interimar Natalia GHERMAN**  Contrasemnează:  Viceprim-ministru, Stephane  ministrul economiei Christophe BRIDE    Ministrul finanţelor Anatol ARAPU | **Ministerul Economiei**  **La proiectul hotărîrii Guvernului:**  Reliefăm că, potrivit art.52 al Legii nr.317-XV din 18.07.2003 privind actele normative ale Guvernului şi ale altor autorităţi ale administraţiei publice centrale şi locale „Clauza de emitere stabileşte temeiul legal de emitere a actului normativ”. Or, pentru proiectul în speţă, temei legal de elaborare servesc normele din Codul fiscal, Codul vamal şi Legea cu privire la tariful vamal. Astfel, vor fi excluse referinţele la normele Legii nr.317/2003.  **Ministerul Tehnologiei Informaţiei şi Comunicaţiilor**  Dat fiind faptul că partea dispozitiva a proiectului actului normativ conţine o singură reglementare, considerăm inoportună numerotarea acesteia.  **Ministerul Tehnologiei Informaţiei şi Comunicaţiilor**  Lista miniştrilor contrasemnatari urmează a fi expusă, ţinînd cont de prevederile art.102 alin.(4) din Constituţia Republicii Moldova, adoptată la 29 iulie 1994 şi art.30 al Legii nr. 64-XII din 31.05.1990 cu privire la Guvern, potrivit cărora hotărîrile Guvernului se contrasemnează de miniştrii punerii în executare a acestora. În acest context, hotarîrea propusă urmează a fi contrasemnată de ministrul economiei, iar referinţa la funcţia de viceprim-ministru de exclus. Deşi, viceprim-miniştrii fac parte din structura generala a Guvernului, aceştia nu conduc un minister concret, persoanele respective coordonează doar activitatea miniştrilor şi ministerelor ramurale.  Concomitent, urmează a fi actualizat numele prim-ministrului care ocupă la moment funcţia respectivă.  **Ministerul Muncii Protecţiei Sociale şi Familiei**  La proiectul hotărîrii, propunem de a fi adăugat, suplimentar, în calitate de contrasemnatar şi Ministrul muncii, protecţiei sociale şi familiei, deoarece acest proiect stabileşte unele facilităţi pentru persoanele cu dizabilităţi locomotorii, iar Ministerul Muncii, Protecţiei Sociale şi Familiei este autoritatea publică centrală responsabilă de politicile în domeniul protecţiei sociale a persoanelor cu dizabilităţi. | **Nu se acceptă.**  Legea nr.317-XV din 18.07.2003 privind actele normative ale Guvernului şi ale altor autorităţi ale administraţiei publice centrale şi locale stabileşte regulile de iniţiere, elaborare, avizare, consultare publică, expertiză, redactare şi emitere a actelor normative ale Guvernului şi ale altor autorităţi ale administraţiei publice centrale şi locale. Astfel, referinţele la normele Legii nr.317-XV din 18.07.2003 nu pot fi excluse din proiectul Hotărîrii de Guvern.  **Se acceptă.**  Nu se acceptă  Potrivit art.102 alin(4) din Constituţia Republicii Moldova, adoptată la 29 iulie 1994, hotărîrile şi ordonanţele adoptate de Guvern se semnează de Prim-ministru, se contrasemnează de miniştrii care au obligaţia punerii lor în executare, iar sintagma „Viceprim-ministru, ministrul economiei” este una standard şi desemnează funcţia completă deţinută de persoană.  În procesul expertizei juridice Ministerul Justiţiei urmează să se expună asupra punctului dat.  **Se acceptă**, cu efectuarea modificărilor corespunzătoare în proiectul Hotărîrii de Guvern. |
| **1.** În sensul prezentului Regulament se definesc următoarele noţiuni:  *act de donaţie –* act juridic prin care se confirmă intenţia benevolă a donatorului din contul patrimoniului să doneze cu titlu gratuit mijloace de transport beneficiarului;  *donator* – persoana juridică, care are sediul permanent într-un alt stat decît Republica Moldova sau persoana fizică nerezidentă cetăţean al unui stat străin, care acordă/donează mijlocul de transport;  *beneficiar* – persoana fizică sau juridică rezidentă care importă un mijloc de transport cu destinaţie specială, cu condiţia utilizării mijlocului de transport menţionat exclusiv în conformitate cu destinaţia lui finală;  *reprezentant al beneficiarului* – persoana fizică sau juridică rezidentă, care reprezintă interesele beneficiarului la transportarea şi vămuirea mijlocului de transport, în baza unei procuri;  *documente de constituire* – acte oficiale ale întreprinderilor, organizaţiilor, instituţiilor publice, întreprinderilor de stat sau municipale (decizie, contract de constituire sau declaraţie de constituire, statut, regulament), întocmite în conformitate cu legislaţia, care confirmă constituirea lor, drepturile şi obligaţiile fondatorilor (asociaţilor). | **Confederaţia Naţională a Sindicatelor**  La pct.1, definiţia „*act de donaţie”* se propune în următoarea redacţie: „*act de donaţie -* act juridic prin care se confirmă transmiterea de către donatorul, persoana juridică sau persoana fizică nerezidentă - cetăţean al unui stat străin în proprietatea beneficiarului unui mijloc/mijloace de transport cu titlu gratuit, irevocabil”.  **Ministerul Economiei**  **La proiectul Regulamentului:**  **La pct.l** - textul „*întocmite în conformitate cu legislaţia*” din cadrul sintagmei „documente de constituire” poartă caracter netransparent şi incert, ceea ce contravine principiului transparenţei actului normativ, consacrat de art.4 al Legii nr.317/2003.  Obiecţia este valabilă şi pentru sintagma „*documente de dizabilitate”* pct.6; *„legislaţia în vigoare”* pct.8; *„alt document comercial”* pct.9 lit.e); „*informaţii despre beneficiarul”* pct.11, pct.18; „*documente ce confirmă dizabilitatea”* pct. 16. | **Se acceptă**, în următoarea redacţie: „*act de donaţie -* act juridic prin care se confirmă transmiterea irevocabilă de către donator, persoană juridică sau persoană fizică nerezidentă - cetăţean al unui stat străin, din contul patrimoniului său, în proprietatea beneficiarului a unui mijloc de transport cu titlu gratuit;”.  **Nu se acceptă.**  Noţiunea de „documente de constituire” a fost preluată din legea nr.220-XVI din 19.10.2007 privind înregistrarea de stat a persoanelor juridice şi a întreprinzătorilor individuali, care conţine sintagma „elaborate în conformitate cu legislaţia”. În acest sens, este respectat principiul subordonării actului normativ legii şi actului de nivel superior prin care proiectul Hotărîrii de Guvern nu contravină legii nr.220-XVI din 19.10.2007.  Cît priveşte ceilalţi termeni, a se vedea argumentele expuse la obiecţiile Ministerului Muncii Protecţiei Sociale şi Familiei. |
| **4.** Pentru a beneficia de facilităţile fiscale şi vamale specificate la pct.2 şi pct.3 din prezentul Regulament, este necesară întrunirea cumulativă a următoarelor condiţii:  a) mijloacele de transport sînt destinate pentru una din următoarele scopuri:  - pentru scopuri medicale, clasificate la poziţiile tarifare 8702 şi 8703;  - pentru transportarea persoanelor cu dizabilităţi ale aparatului locomotor (reutilate în modul corespunzător), clasificate la poziţia tarifară 8703;  - pentru stingerea incendiilor, clasificate la poziţia tarifară 870530000;  - pentru curăţarea străzilor, pentru împrăştiat materiale, pentru colectarea deşeurilor, clasificate la poziţia tarifară 8705.  b) mijloacele de transport trebuie să fie utilizate nemijlocit conform destinaţiei lor finale;  c) mijloacele de transport nu vor fi comercializate, transmise în arendă, locaţiune, uzufruct, leasing operaţional sau financiar înainte de termenul prevăzut de legislaţie;  d) mijloacele de transport sunt donate sau acordate cu titlu gratuit de către persoane juridice care au sediul permanent într-un alt stat decît Republica Moldova; persoana fizică nerezidentă cetăţean al unui stat străin poate dona doar mijloace de transport pentru transportarea persoanelor cu dizabilităţi ale aparatului locomotor (reutilate în modul corespunzător), clasificate la poziţia tarifară 8703. | **Confederaţia Naţională a Sindicatelor**  CNSM nu susţine prevederile contradictorii ale lit. c) din pct. 4 a proiectului menţionat, care urmează să fie excluse din proiect din următoarele motive:  În conformitate cu prevederile art. 103 şi art.124 din Codul fiscal nr.1163-XIII din 24 aprilie 1997, beneficiarii şi persoanele terţe nu pot comercializa, transmite în arendă, locaţiune, uzufruct, leasing operaţional sau financiar mijloacele de transport menţionate la lit. a) - d) ale alin. (96) din art.103 şi alin. (14) din art.124 ale Codului fiscal. Concomitent, conform prevederilor art. 28, lit. z) şi pct. 11 din Nota la anexa nr.2 din Legea nr.1380-XIII din 20 noiembrie 1997cu privire la tariful vamal, beneficiarii şi persoanele terţe nu pot comercializa, transmite în arendă, locaţiune, uzufruct, leasing operaţional sau financiar mijloacele de transport menţionate la litera z) a art. 28 şi la literele a) - d) ale pct. 11 din Nota la anexa nr. 2 din legea menţionată, precum şi conform art. 20 din Codul vamal nr.1149-XIV din 20 iulie 2000, beneficiarii şi persoanele terţe nu pot comercializa, transmite în arendă, locaţiune, uzufruct, leasing operaţional sau financiar mijloacele de transport menţionate la literele a) - d) ale alin. (41) din art. 20 al Codului vamal.  **Confederaţia Naţională a Patronatului**  Potrivit art. 103 alin.(96) Cod fiscal, articolul respectiv prevede că pot beneficia de facilitatea fiscală prevăzută, *atât beneficiarii*, cu condiţia utilizării mijloacelor de transport menţionate exclusiv în conformitate cu destinaţia lor specială, *cât şi persoanele terţe care au importat şi au livrat* aceste mijloace de transport către beneficiari.  Respectiv, facilitatea se aplică:  - Beneficiarilor (cei care utilizează, nemijlocit mijloacele de transport), şi  - Persoanelor terţe importatoare (care nu utilizează de fapt aceste mijloace de transport), dar le donează beneficiarilor. Aşadar, beneficiarul şi importatorul sunt 2 persoane diferite.  Conform noţiunii de "Beneficiar" expuse in proiectul Hotărîrii de Guvern prezentate spre avizare, *beneficiar* este persoana fizică sau juridică rezidentă care importă un mijloc de transport cu destinaţie specială cu condiţia utilizării mijlocului de transport menţionat exclusiv in conformitate cu destinaţia lui finală.  Respectiv această noţiune este mai restrânsă decât cea prevăzută în Codul fiscal.  Beneficiar, poate fi, conform Codului fiscal, o persoană care nu importă, dar care utilizează mijloacele de transport importante de către o persoană terţă.  Conform punctului 4 din proiectul Regulamentului, se stabileşte că pentru a beneficia de facilităţile fiscale şi vamale specificate la pct.2 şi pct.3 din prezentul Regulament, este necesară întrunirea cumulativă a următoarelor condiţii:   * mijloacele de transport sunt donate sau acordate cu titlu gratuit de către persoane juridice care au sediul permanent intr-un alt stat decât Republica Moldova: * persoana fizică nerezidentă cetăţean al unui stat străin poate dona doar mijloace de transport pentru transportarea persoanelor cu dizabilităţile aparatului locomotor (reutilate in modul corespunzător), clasificate la poziţia tarifară 8703.   Considerăm că această prevedere contravine Codului fiscal. Articolul 103 alin.(96) şi art. 124 alin.(l4) Cod fiscal, stabileşte că modul de introducere, plasare sub regim vamal de import a mijloacelor de transport menţionate şi de beneficiere de facilitatea fiscală respectivi este stabilit de Guvern.  Respectiv, Guvernul urmează să stabilească doar modul (mecanismul) de introducere a mijloacelor de transport, dar nu subiecţii care au acest drept şi care sunt deja indicaţi in Codul fiscal.  Proiectul Regulamentului limitează, neîntemeiat accesul de persoane care pot beneficia de facilitatea în cauză.  Aceeaşi limitare o întâlnim şi la pct. 5 al Proiectului HG, care prevede că importul mijloacelor de transport indicate in pct.4 lit. a) poate fi realizat de către persoane juridice şi fizice care practică activitate de întreprinzător, doar in cazul in care mijlocul de transport importat corespunde cu genul de activitate practicat de aceştia conform documentelor de constituire. Aceste prevederi contravin expres Codului fiscal, care identifică 2 categorii de beneficiari ai facilităţilor:   * Beneficiari (cei care utilizează nemijlocit mijloacele de transport, iar utilizarea acestora corespunde genului de activitate practicat), şi   Persoanelor terţe importatoare (care nu utilizează de fapt aceste mijloace de transport), care importă aceste mijloace cu scopul de donaţie a acestora. | Nu se acceptă.  Conform prevederilor art.103 alin.(96) şi art.124 alin.(14) din Codul fiscal, art.28 lit.z) şi pct.11 din Nota la anexa nr.2 din Legea cu privire la tariful vamal şi art.20 alin.(41) din Codul vamal, beneficiarii şi persoanele terţe nu pot comercializa, transmite în arendă, locaţiune, uzufruct, leasing operaţional sau financiar mijloacele de transport menţionate. Totodată, art.35 alin.(1) din Codul vamal prevede termenul minim de aflare sub supraveghere vamală a mărfurilor şi mijloacelor de transport care sînt puse în liberă circulaţie cu acordarea de facilităţi fiscale şi vamale pe motivul destinaţiei lor finale. Astfel, odată cu expirarea acestui termen este sistată supravegherea vamală a acestor mijloacele de transport.  Nu se acceptă.  Potrivit art. 103 alin.(96) Cod fiscal Pot beneficia de facilitatea fiscală respectivă atât beneficiarii, cît şi persoanele terţe care au importat şi au livrat aceste mijloace de transport către beneficiari.  Însă, în pofida caracterului restrictiv al prezentului Regulament, unul din scopurile acestuia este de a delimita sfera de atribuţii ale beneficiarului şi ale persoanei terţe/reprezentantului beneficiarului. |
| **5.** Importul mijloacelor de transport indicate în pct.4 lit.a) poate fi realizat de către persoane juridice şi fizice care practică activitate de întreprinzător, doar în cazul în care mijlocul de transport importat corespunde cu genul de activitate practicat de aceştia conform documentelor de constituire. | **Ministerul Economiei**  **La pct.5** - normele propuse contravin principiilor generale de emitere a actului normativ referitor la *subordonarea lui legii şi actului de nivel superior,* precum şi condiţiilor generale obligatorii pe care trebuie să le întrunească actul normativ, referitor la faptul că *proiectul trebuie corelat cu prevederile actelor normative de nivel* superior ş*i nu poate depăşi limitele competenţei instituite prin acest act.* În context şi în conformitate cu prevederile art.13 alin.(2) şi art.10 lit.a) din Legea nr.317/2003 proiectul urmează să fie elaborat numai pe baza şi în scopul executării Codului fiscal, Codului vamal, Legii cu privire la tariful vamal şi nu poate să depăşească limitele competenţei instituite prin aceste acte.  In context, urmează a fi revizuit esenţial textul pct.12, care inserează o consecinţă derivată din nerespectarea normelor pct.5 al proiectului.  **Confederaţia Naţională a Sindicatelor**  Prevederile pct.5 al proiectului, CNSM propune să fie aduse în concordanţă cu prevederile alin.(41) al art. 20 din Codul vamal. | **Nu se acceptă.**  Reieşind din faptul că normele legale prevăd expres poziţiile tarifare pentru mijloacele de transport care beneficiază de scutirea de drepturile de import, care sunt specifice unor anumite activităţi de întreprinzător - asistenţă medicală, stingerea incendiilor şi curăţarea străzilor, condiţia inserată la pct.5 şi pct.12 din proiectul Hotărîrii de Guvern nu depăşeşte cerinţele stabilite de legislaţie.  În acest sens, în cazul importului acestor mijloace de transport de către un agent economic care desfăşoară un gen de activitate altul decît asistenţa medicală, stingerea incendiilor şi curăţarea străzilor este de la sine înţeles că acesta nu va utiliza aceste mijloace de transport conform destinaţiei sale, dar le va comercializa, transmite în arendă, locaţiune, uzufruct, leasing operaţional sau financiar, aceste acţiuni fiind interzise de normele care reglementează această scutire.  Nu se acceptă.  A se vedea argumentele expuse mai sus. |
| **6.** Mijloacele de transport pentru transportarea persoanelor cu dizabilităţi ale aparatului locomotor (reutilate în modul corespunzător), clasificate la poziţia tarifară 8703, pot fi importate de către persoane fizice rezidente cetăţeni ai Republicii Moldova doar în cazul în care aceştia sunt persoane cu dizabilităţi ale aparatului locomotor fapt confirmat prin documente de dizabilitate ale acestora. | **Ministerul Muncii Protecţiei Sociale şi Familiei**  Pct. 6 din proiectul Regulamentului urmează a fi expus în următoarea redacţie:  ”6. Mijloacele de transport, indicate în pct.4 lit. a) alineatul doi, destinate pentru transportarea persoanelor cu dizabilităţi ale aparatului locomotor (reutilate în modul corespunzător), clasificate la poziţia tarifară 8703, pot fi importate şi de către persoane fizice rezidente cetăţeni ai Republicii Moldova doar în cazul în care aceştia sunt persoane cu dizabilităţi locomotorii severe fapt confirmat prin Certificatul de dizabilitate şi capacitate de muncă şi Concluzia privind necesitatea deservirii cu transport*,* eliberate de către Consiliul Naţional pentru Determinarea Dizabilităţii şi Capacităţii de Muncă sau structurile acestuia.”.  Această modificare este argumentată prin faptul că, pct. 5 din proiectul Regulamentului stabileşte cine sunt persoanele fizice ”care practică activitate de întreprinzător, …”, respectiv la pct. 6 este necesar de făcut o referinţă la alineatul doi lit. a) pct. 4. Totodată, sau indicat expres denumirea certificatelor care confirmă statutul persoanelor cu dizabilităţi severe locomotorii, precum şi instituţia care le eliberează. | **Se acceptă**, cu efectuarea modificărilor corespunzătoare în proiectul Hotărîrii de Guvern. |
| **7.** În cazul în care aceste mijloace de transport se comercializează, se transmit în arendă, locaţiune, uzufruct, leasing operaţional sau financiar pînă la expirarea termenului prevăzut în art.35 din Codul vamal nr.1149-XIV din 20.07.2000 din data validării declaraţiei vamale, sumele TVA, accize, taxei vamale şi taxei pentru efectuarea procedurilor vamale se vor calcula şi se vor achita din valoarea în vamă a mijloacelor de transport sau capacitatea cilindrică a motorului după caz la data importului, conform prevederilor art.1275 din Codul vamal, în cazul mijloacelor de transport prohibite se aplică cota accizului stabilită pentru vîrsta maximă admisibilă. | **Confederaţia Naţională a Sindicatelor**  La pct.7 sintagma „pînă la expirarea termenului prevăzut în art.35 din Codul vamal nr.1149-XIV din 20 iulie 2000 din data validării declaraţiei vamale”, propunem să fie exclusă, deoarece ea vine în contradicţie cu prevederile actelor normative reflectate în pct.2 al avizului CNSM. | Nu se acceptă.  A se vedea argumentele expuse la pct.4 al proiectului Hotărîrii de Guvern în partea ce ţine de obiecţiile Confederaţiei Naţionale a Sindicatelor. |
| **9.** Pentru a beneficia de scutirea de drepturi de import, beneficiarul sau reprezentantul său prezintă la organul vamal:  a) paşaportul tehnic în original şi copia acestuia;  b) actul de donaţie în original şi copia acestuia;  c) documentele de constituire ale beneficiarului în original şi copia acestora;  d) copia documentelor de constituire ale donatorului;  e) invoice sau alt document comercial care confirmă donatorul, beneficiarul şi valoarea mijlocului de transport;  f) procura în original şi copia actului de identitate al reprezentatului în cazul tranzacţiei prin intermediul reprezentantului. | **Ministerul Economiei**  **La pct.9 lit.c)** - urmează a fi considerat faptul că, calitatea de beneficiar, conform pct.l al proiectului, o poate întruni şi o persoană fizică, prin urmare documentele de constituire ale beneficiarului, în acest caz, sunt improprii. Obiecţia este valabilă şi pentru textul lit.d) (potrivit prevederilor proiectului donator poate fi inclusiv o persoana fizică). | **Nu se acceptă.**  Normele legale prevăd expres poziţiile tarifare pentru mijloacele de transport care beneficiază de scutirea de drepturile de import, care sunt specifice unor anumite activităţi de întreprinzător - asistenţă medicală, stingerea incendiilor şi curăţarea străzilor. Astfel, legislaţia în vigoare prevede cerinţe specifice pentru desfăşurarea acestor activităţi de întreprinzător, care nu pot fi realizate de către persoanele fizice care practică activitate de întreprinzător sau persoana fizică-cetăţean. |
| **10.** Suma facilităţilor fiscale şi vamale se va determina reieşind din valoarea în vamă sau capacitatea cilindrică a motorului după caz a mijlocului de transport. | **Confederaţia Naţională a Sindicatelor**  La Compartimentul II. Particularităţile beneficierii de facilitatea respectivă de către persoanele juridice, din pct.10 al proiectului propunem excluderea cuvintelor „din valoarea din vamă sau” şi cuvintelor „după caz a mijlocului de transport, deoarece această prevedere poate favoriza apariţia unor condiţii de corupere legalizate prin lege şi lobby pentru persoanele care îl promovează. Mai mult decît atît, autorul proiectului nu a argumentat scopul introducerii a două modele de determinare a sumei facilităţilor şi la alegerea cui (beneficiarului sau colaboratorului vamal) va fi efectuată aşa-zisa determinare. | Nu se acceptă.  Introducerea acestor două metode de determinare a drepturilor de import este determinată de faptul că legislaţia vamală prevede două tipuri de sisteme de impozitare a mijloacelor de transport în dependenţă de poziţia tarifară la care sunt clasificate acestea.  Astfel, mijloacele de transport clasificate la poziţia tarifară 8703 sunt scutite de TVA, dar impozitate cu acciz la import, care se determină reieşind din capacitatea cilindrică a motorului. Totodată, mijloacele de transport clasificate la poziţiile tarifare 8702 şi 8705 se impozitează cu TVA pe principii generale, adică la cota standard de 20%, care se determină din valoarea în vamă a acestora la momentul declarării. |
| **13.** În cazul importuluimijlocului de transportpentru transportarea persoanelor cu dizabilităţi ale aparatului locomotor (reutilate în modul corespunzător), clasificate la poziţia tarifară 8703, persoana fizicărezident cu dizabilităţi locomotorii severe (beneficiar) poate importa acest mijloc de transport în schimbul compensaţiilor specificate la art.49 alin.(2) din Legea nr.60 din 30 martie 2012 privind incluziunea socială a persoanelor cu dizabilităţi.  **14.** Pentru a beneficia de facilitatea respectivă persoana cu dizabilităţi locomotorii severe adresează o cerere Ministerului Muncii Protecţiei Sociale şi Familiei privind renunţarea la compensaţiile specificate la art.49 alin.(2) din Legea nr.60 din 30 martie 2012 privind incluziunea socială a persoanelor cu dizabilităţi, iar Ministerului Muncii Protecţiei Sociale şi Familiei eliberează o confirmare privind excluderea beneficiatului din lista beneficiarilor de compensaţii în modul stabilit de Guvern. | **Confederaţia Naţională a Sindicatelor**  La Compartimentul III. Particularităţile beneficierii de facilitatea respectivă de către persoanele cu dizabilităţi ale aparatului locomotor:  CNSM este categoric împotriva prevederilor pct.13, conform căruia se prevede lezarea în drepturi a persoanelor cu dizabilităţi locomotorii severe prin lipsirea lor de a beneficia de o compensaţie anuală pentru cheltuielile de deservire cu transport, din contul statului în schimbul facilităţilor la importul unui mijloc de transport primit de la donator străin. Conform prevederilor pct. 5 al proiectului, importul mijloacelor de transport indicate în pct. 4, lit. a), adică şi celor pentru transportarea persoanelor cu dizabilităţi ale aparatului locomotor, pot fi realizate de persoanele care practică activitate de întreprinzător, în cazul dat ei se vor folosi de facilităţi fiscale fără careva restricţii, dar persoanele cu dizabilităţi locomotorii severe urmează să fie lipsiţi de aceeaşi facilitate de care beneficiază un întreprinzător. Trebuie de menţionat că excluderea persoanelor cu dizabilităţi locomotorii severe din lista beneficiarilor de compensaţii va atrage după sine inechitate în aplicarea facilităţilor fiscale şi vamale a diferitor beneficiari ale acestora. Reieşind din cele relatate, propunem excluderea prevederilor pct.13, 14 şi lit. g) al pct.16 din proiect.  **Ministerul Muncii Protecţiei Sociale şi Familiei**  **3.** Pct. 13 şi 14 se expun în următoarea redacţie:  ”13. Persoana fizicărezident cu dizabilităţi locomotorii severe poate solicita, odată la 7 ani, în schimbul compensaţiilor specificate la art.49 alin.(2) din Legea nr.60 din 30 martie 2012 privind incluziunea socială a persoanelor cu dizabilităţi, scutirea de drepturi de import a unui mijloc de transport pentru transportarea persoanelor cu dizabilităţi ale aparatului locomotor (reutilate în modul corespunzător), clasificate la poziţia tarifară 8703.  14. Pentru aceasta persoana cu dizabilităţi locomotorii severe (în continuare - beneficiarul) adresează o cerere structurii teritoriale de asistenţă socială de la locul de trai prin care solicită renunţarea la compensaţiile specificate la art.49 alin.(2) din Legea nr. 60 din 30 martie 2012 privind incluziunea socială a persoanelor cu dizabilităţi, iar structura teritorială de asistenţă socială, în termen de pînă la 3 zile lucrătoare, eliberează certificatul privind solicitarea beneficiarului de a renunţa la compensaţii în schimbul facilităţii.”.  Aceste propuneri sunt argumentate prin necesitatea de a stabili în proiectul Regulamentului, o perioadă în care persoanele cu dizabilităţi locomotorii severe pot solicita şi respectiv beneficia de această facilitate/scutire a drepturilor de import, şi respectiv excluderea lor pentru această perioadă din lista beneficiarilor de compensaţii. Substituirea Ministerului Muncii, Protecţiei Sociale şi Familiei cu structurile teritoriale de asistenţă socială este argumentată prin faptul că, conform prevederilor legislaţiei în vigoare stabilirea şi plata compensaţiilor ţine de competenţa structurilor teritoriale de asistenţă socială, respectiv Ministerul Muncii, Protecţiei Sociale şi Familiei nu deţine informaţie personalizată privind beneficiarii de compensaţii. Totodată, propunerea de a elibera iniţial certificatul privind solicitarea beneficiarului de a renunţa la compensaţii în schimbul facilităţii, şi nu excluderea din start din lista beneficiarilor de compensaţii se argumentează prin faptul că, procedura poate dura în timp şi nu este siguranţă că în toate cazurile se va finaliza cu succes, respectiv, se propune ca stoparea plăţii compensaţiei să fie realizată numai după beneficierea de facilitate şi înmatricularea mijlocului de transport conform prevederilor legislaţiei.  Argumentele de mai sus sunt valabile şi pentru punctele noi, 22 şi 23, propuse pentru completarea proiectului Regulamentului, în final. | Nu se acceptă.  Beneficia de facilitatea respectivă de către persoanele cu dizabilităţi locomotorii severe este condiţionată de renunţarea la compensaţiile pentru deservire cu transport după cum este prevăzut de art.49 alin.(2) din Legea nr.60 din 30 martie 2012 privind incluziunea socială a persoanelor cu dizabilităţi.  Totodată, menţionăm că, Ministerul Muncii Protecţiei Sociale şi Familiei a avizat pozitiv această prevedere.  **Se acceptă**, în următoarea redacţie:  „**13.** Persoana fizicărezident cu dizabilităţi locomotorii severe poate solicita, în termenul şi în schimbul compensaţiilor specificate la art.49 alin.(2) din Legea nr.60 din 30 martie 2012 privind incluziunea socială a persoanelor cu dizabilităţi, scutirea de drepturi de import a unui mijloc de transport pentru transportarea persoanelor cu dizabilităţi ale aparatului locomotor (reutilate în modul corespunzător), clasificate la poziţia tarifară 8703.  **14.** Pentru a beneficia de facilitatea respectivă persoana cu dizabilităţi locomotorii severe (în continuare - beneficiarul) adresează o cerere structurii teritoriale de asistenţă socială de la locul de trai prin care solicită renunţarea la compensaţiile specificate la art.49 alin.(2) din Legea nr.60 din 30 martie 2012 privind incluziunea socială a persoanelor cu dizabilităţi, iar structura teritorială de asistenţă socială, în termen de pînă la 3 zile lucrătoare, eliberează certificatul privind solicitarea beneficiarului de a renunţa la compensaţii în schimbul facilităţii.”. |
| **15.** Prin prezentul Regulament, mijloace de transport reutilate în modul corespunzător reprezintă mijloace de transport care sunt utilate cu agregate necesare şi dotate cu mecanisme speciale pentru adaptarea acestora corespunzător handicapului persoanelor cu dizabilităţi locomotorii, fără a modifica funcţionalitatea şi starea tehnică a mijlocului de transport.  În certificatul de înmatriculare a mijlocului de transport reutilat în rubrica ”Anul producerii” este indicat anul fabricării a caroseriei, iar în rubrica „Note speciale” este făcută menţiunea „Reutilat în anul:..., nr. Certificatului de reutilare:\_\_\_\_”. Reutilarea mijloacelor de transport respective este realizată doar la staţiile/centrele tehnice autorizate în acest domeniu care nu se află pe teritoriul Republicii Moldova. | **Ministerul Muncii Protecţiei Sociale şi Familiei**  La pct.15 din proiectul Regulamentului, cuvîntul ”handicapului” de substituit cu cuvîntul ”necesităţilor”, iar sintagma ”, fără a modifica funcţionalitatea şi starea tehnică a mijlocului de transport” de exclus, deoarece în prima parte a noţiunii este specificată caracteristica mijloacelor de transport reutilate, respectiv, considerăm că, ultima parte, care se propune de a fi expusă, este de prisos şi ar putea fi interpretată diferit *(de exemplu: reutilarea mijlocului de transport pentru a fi ghidat manual deja presupune modificarea unor funcţionalităţi ale mijlocului de transport – acceleratorul, frîna şi ambreiajul sunt accesate cu mîinile)*, iar dacă toate reutilările sunt efectuate de către un centru autorizat de peste hotare *(prevederi stabilite la alineatul doi din acest punct al proiectului Regulamentului)* aceasta presupune şi garanţii privind starea tehnică a mijlocului de transport.  Totodată, propunem excluderea din pct. 15 a frazei ”În certificatul de înmatriculare a mijlocului de transport reutilat în rubrica ”Anul producerii” este indicat anul fabricării a caroseriei, iar în rubrica „Note speciale” este făcută menţiunea „Reutilat în anul:..., nr. Certificatului de reutilare:\_\_\_\_”.” şi includerea ei la pct. 21 din proiectul Regulamentului. | **Se acceptă parţial**, doar în partea ce ţine de înlocuirea cuvîntului ”handicapului” cu cuvîntul ”necesităţilor” şi excluderea textului „ , fără a modifica funcţionalitatea şi starea tehnică a mijlocului de transport”.  În partea ce ţine de cerinţele de înmatriculare descrise la pct.15 din proiectul Hotărîrii de Guvern, acestea nu pot fi introduse la pct.21 deoarece acest punct prevede cerinţele generale privind înmatricularea tuturor mijloacelor de transport introduse în baza scutirii în cauză. Suplimentar, această informaţie urmează a fi prezentată Serviciului Vamal la momentul vămuirii mijlocului de transport pentru transportarea persoanelor cu dizabilităţi ale aparatului locomotor (reutilate în modul corespunzător), clasificate la poziţia tarifară 8703, deci nu doar la momentul înregistrării de stat. |
| **16.** Pentru a beneficia de scutirea de drepturi de import, persoana cu dizabilităţi ale aparatului locomotor sau reprezentantul acesteiaprezintă la organul vamal:  a) paşaportul tehnic care certifică că acest mijloc de transport este utilizat de către persoanele cu dizabilităţi ale aparatului locomotor sau pentru transportarea persoanelor cu dizabilităţi ale aparatului locomotor în original şi copia acestuia; | **Ministerul Muncii Protecţiei Sociale şi Familiei**  La pct. 16 din proiectul Regulamentului:  - cuvintele ”ale aparatului locomotor” de substituit cu cuvintele ”locomotorii severe”; | **Se acceptă**, cu efectuarea modificărilor corespunzătoare în proiectul Hotărîrii de Guvern. |
| **16.** b) raportul de expertiză eliberat de Camera de Comerţ şi Industrie care certifică că acest mijloc de transport este utilat corespunzător pentru a fi utilizat de către persoanele cu dizabilităţi ale aparatului locomotor sau pentru transportarea persoanelor cu dizabilităţi ale aparatului locomotor în original şi copia acestuia; | **Ministerul Muncii Protecţiei Sociale şi Familiei**  lit. b) de exclus, deoarece la lit. a) deja este stabilit că, paşaportul tehnic certifică că acest mijloc de transport este utilizat de către persoanele cu dizabilităţi ale aparatului locomotor sau pentru transportarea persoanelor cu dizabilităţi ale aparatului locomotor, şi în actul de donaţie este indicată această informaţie;  **Ministerul Economiei**  **La pct.16 lit.b)** - considerăm că, obligarea beneficiarului de facilităţi (persoana cu dizabilităţi ale aparatului locomotor) de a prezenta raportul de expertiză emis de către Camera de Comerţ şi Industrie care certifică că acest mijloc de transport este utilizat corespunzător, reprezintă un impediment şi o povară nejustificată pentru acesta. Or, beneficiarii respectivi constituie o categorie specială a populaţiei, cărora, prin intermediul proiectului, se urmăreşte scopul de a le fi acordate anumite facilităţi, în lipsa unor impedimente nejustificate. Mai mult, urmează a se considera faptul că, deţinerea respectivului raport, suplimentar cheltuielilor de timp ce necesită a fi suportate, implică şi obligaţia achitării unor costuri financiare, ceea ce la fel constituie o povară suplimentară. | **Nu se acceptă.**  Acest raport de expertiză este necesar în vederea asigurării Serviciului Vamal că întradevăr acest mijloc de transport este reutilat pentru a fi utilizat anume de persoanele cu dizabilităţi locomotorii severe, iar în cazul dezasamblării acestor sisteme, autovehiculul nu mai este funcţional, deci nu va putea fi utilizat ca un autovehicul obişnuit.  Plus la aceasta, Serviciul Vamal nu dispune de atribuţii pentru întocmirea unui asemenea raport de expertiză.  **Nu se acceptă.**  A se vedea argumentele expuse la acest punct la obiecţiile Ministerului Muncii Protecţiei Sociale şi Familiei.  Deşi beneficiarul va suporta nişte cheltuieli pentru obţinerea acestui raport de expertiză, aceste cheltuieli nu pot fi comparate cu prejudiciul adus bugetului de stat, (din care sunt asigurate plăţi către păturile nevoiaşe, precum pensionari, invalizi, familii cu mulţi copii, etc.), în cazul în care vor fi importate alte mijloace de transport decît cele prevăzute de normele în cauză. |
| **16.** c) actul de donaţie în original şi copia acestuia; | **Ministerul Muncii Protecţiei Sociale şi Familiei**  lit. c) se expune în următoarea redacţie:  ”c) actul de donaţie în original şi copia acestuia, care conţine informaţie privind donatorul, beneficiarul, valoarea mijlocului de transport şi informaţie privind scopul – utilizarea mijlocului de transport de către persoanele cu dizabilităţi ale aparatului locomotor sau pentru transportarea persoanelor cu dizabilităţi ale aparatului locomotor;”; | **Se acceptă**, cu efectuarea modificărilor corespunzătoare în proiectul Hotărîrii de Guvern. |
| **16.** d) copia actului de identitate sau documentelor de constituire ale donatorului; | **Ministerul Muncii Protecţiei Sociale şi Familiei**  lit. d) de expus în următoarea redacţie:  ”d) copia documentului de constituire a donatorului, în cazul în care donatorul este persoană juridică;”. Copia actului de identitate a donatorului se exclude, deoarece este un document care conţine date cu caracter personal şi nu toţi donatorii ar putea fi de acord să le pună la dispoziţia beneficiarilor;  **Ministerul Tehnologiei Informaţiei şi Comunicaţiilor**  La pct.16 lit.d) din proiectul regulamentului urmează a fi completat cu actul de identitate în original. | **Nu se acceptă.**  Copia actului de identitate a donatorului este necesară pentru a identifica dacă donatorul corespunde cerinţelor înaintate de legislaţie care prevăd că donatorul trebuie să fie cetăţean al unui stat străin.  Nu se acceptă.  Nu este posibil ca în toate situaţiile să fie prezentat actul de identitate al donatorului în original, din simplul considerent că donatorul nu are obligaţia de a fi prezent în momentul vămuirii mijlocului de transport donat, iar transmiterea actului de identitate unor persoane terţe nu este întotdeauna permisă de legislaţia statului a cărui cetăţean este donatorul. |
| **16.** e) invoice sau alt document comercial care confirmă donatorul, beneficiarul şi valoarea mijlocului de transport, în cazul în care donatorul este persoană juridică; | **Ministerul Muncii Protecţiei Sociale şi Familiei**  lit. e) de exclus, deoarece invoice sau alt document comercial se eliberează de regulă în cazurile de vînzare – cumpărare, în cazul nostru este prezentat actul de donaţie, respectiv toată informaţia se conţine în actul de donaţie prevăzut la lit. c); | **Nu se acceptă.**  Actul de donaţie reprezintă un act juridic care doar prezintă intenţia agentului economic de a transmite mijlocul de transport sub formă de donaţie, iar invoice reprezintă un document contabil primar ce înregistrează această tranzacţie în evidenţa contabilă.  Astfel, în cazul în care donatorul este persoană juridică, acesta va elibera un invoice în baza căruia va înstrăina acest mijloc de transport. Deci, prezenţa actului de donaţie nu exclude necesitatea eliberării şi prezentării inviocelui. |
| **16.** f) documente ce confirmă dizabilitatea aparatului locomotor a beneficiarului; | **Ministerul Muncii Protecţiei Sociale şi Familiei**  lit. f) se expune în următoarea redacţie:  ”f) documente ce confirmă dizabilitatea locomotore severă a beneficiarului (Certificatul de dizabilitate şi capacitate de muncă şi Concluzia privind necesitatea deservirii cu transport*,* eliberate de către Consiliul Naţional pentru Determinarea Dizabilităţii şi Capacităţii de Muncă sau structurile acestuia;)”; | **Se acceptă**, cu efectuarea modificărilor corespunzătoare în proiectul Hotărîrii de Guvern. |
| **16.** g) confirmarea privind excluderea beneficiatului din lista beneficiarilor de compensaţii eliberată de Ministerului Muncii Protecţiei Sociale şi Familiei; | **Ministerul Muncii Protecţiei Sociale şi Familiei**  lit. g) se expune în următoarea redacţie:  ”g) certificatul privind solicitarea beneficiarului de a renunţa la compensaţii în schimbul facilităţii, eliberat de structura teritorială de asistenţă socială de la locul de trai;”. | **Se acceptă**, cu efectuarea modificărilor corespunzătoare în proiectul Hotărîrii de Guvern. |
| **17.** Suma facilităţilor fiscale şi vamale se va determina reieşind din valoarea în vamă sau capacitatea cilindrică a motorului după caz a mijlocului de transport. | **Confederaţia Naţională a Sindicatelor**  Din prevederile pct. 17 al proiectului propunem excluderea cuvintelor „din valoarea din vamă sau” şi cuvintelor „după caz a mijlocului de transport”, deoarece această prevedere poate favoriza apariţia unor condiţii de corupere legalizate prin lege şi lobby pentru persoanele care îl promovează. Mai mult decît atît, autorul proiectului nu a argumentat scopul introducerii a două modele de determinare a sumei facilităţilor şi la alegerea cui (beneficiarului sau colaboratorului vamal) va fi efectuată aşa-zisa determinare. | Nu se acceptă.  A se vedea argumentele expuse la pct.10 al proiectului Hotărîrii de Guvern în partea ce ţine de obiecţiile Confederaţiei Naţionale a Sindicatelor. |
| **18*.*** Actul de donaţie trebuie să prevadă că acest mijloc de transport este utilizat de către persoanele cu dizabilităţi ale aparatului locomotor sau pentru transportarea persoanelor cu dizabilităţi ale aparatului locomotor şi informaţii despre beneficiarul acestuia. | **Ministerul Muncii Protecţiei Sociale şi Familiei**  Pct. 18 se propune de a fi exclus, deoarece toate prevederile se regăsesc la pct. 16 lit. c), şi care a fi completat. | **Se acceptă**, cu efectuarea modificărilor corespunzătoare în proiectul Hotărîrii de Guvern. |
| **21.** Înmatricularea de stat potrivit legislaţiei în vigoare se realizează de către Ministerul Tehnologiei Informaţiei şi Comunicaţiilor, cu eliberarea certificatului de înmatriculare şi a plăcilor de înmatriculare pentru mijloacele de transport respective, ca urmare a eliberării de către organul vamal a formularului tipizat TV-25. | **Ministerul Tehnologiei Informaţiei şi Comunicaţiilor**  Pct.21 din proiectul regulamentului urmează a fi completat cu prevederi care ar stabili că înmatricularea de stat a mijloacelor de transport se efectuează din contul beneficiarului (persoană fizica sau juridică care importă mijlocul de transport), potrivit procedurilor existente. | Nu se acceptă.  Nu este necesară completarea proiectului Hotărîrii de Guvern cu prevederi care ar stabili că înmatricularea de stat a mijloacelor de transport se efectuează din contul beneficiarului, deoarece înmatricularea acestor mijloace de transport va fi realizată conform prevederilor Hotărîrii Guvernului nr.1047 din 08.11.1999 cu privire la reorganizarea Sistemului informaţional automatizat de căutare "Automobilul" în Registrul de stat al transporturilor şi introducerea testării a autovehiculelor şi remorcilor acestora, care deja prevede acest lucru. |
|  | **Ministerul Muncii Protecţiei Sociale şi Familiei**  Proiectul Regulamentului, în final, se completează cu două puncte noi, 22 şi 23, în următoarea redacţie:  ”22. După beneficierea de facilitate şi înmatricularea mijlocului de transport conform prevederilor legislaţiei în vigoare, beneficiarul prezintă, obligatoriu, în termen de pînă la 3 zile lucrătoare, la structura teritorială de asistenţă socială de la locul de trai copia certificatului de înmatriculare a mijlocului de transport, care se anexează la dosarul beneficiarului.  23. În baza copiei certificatului de înmatriculare a mijlocului de transport structura teritorială de asistenţă socială de la locul de trai stopează beneficiarului plata compensaţiilor, după caz, din luna, trimestrul, semestrul, anul următor celui care a beneficiat de scutirea de drepturi de import a unui mijloc de transport, pînă la împlinirea termenului de 7 ani.”.  Propunerea de la pct. 23 privind stoparea plăţii compensaţiilor ”după caz, din luna, trimestrul, semestrul, anul următor celui care a beneficiat de scutirea de drepturi ….” este argumentată prin faptul că, compensaţia pentru transportul urban, suburban şi interurban se achită diferit, de la raion la raion - lunar, trimestrial, semestrial, iar compensaţia pentru deservire cu transport se achită anual, respectiv dacă de exemplu beneficiarului deja i sau achitat compensaţiile pentru luna, trimestrul, semestrul sau anul respectiv, atunci stoparea plăţii se va efectua, după caz, pentru perioada următoare celei care a beneficiat de compensaţii, pînă la împlinirea termenului de 7 ani. | **Se acceptă**, în următoarea redacţie:  „**22.** După beneficierea de facilitate şi înmatricularea mijlocului de transport conform prevederilor legislaţiei în vigoare, beneficiarul, persoana cu dizabilităţi locomotorii severe, prezintă, obligatoriu, în termen de pînă la 3 zile lucrătoare, la structura teritorială de asistenţă socială de la locul de trai copia certificatului de înmatriculare a mijlocului de transport, care se anexează la dosarul beneficiarului.  **23.** În baza copiei certificatului de înmatriculare a mijlocului de transport structura teritorială de asistenţă socială de la locul de trai stopează beneficiarului plata compensaţiilor, din luna, trimestrul, semestrul, anul următor celui care a beneficiat de scutirea de drepturi de import a unui mijloc de transport, pînă la împlinirea termenului specificat la art.49 alin.(2) din Legea nr.60 din 30 martie 2012.”. |
|  | **Ministerul Tehnologiei Informaţiei şi Comunicaţiilor**  Proiectul regulamentului urmează a fi structurat conform art.56 alin.(6) al Legii nr.317-XV din 18.07.2003 privind actele normative ale Guvernului şi ale altor autorităţi ale administraţiei publice centrale şi locale conform căruia, subpunctele se numerotează cu cifre arabe şi o paranteză şi pot avea diviziuni numerotate cu litere latine şi o paranteză. | Se acceptă.  Proiectul Hotărîrii de Guvern corespunde normelor de tehnică legislativă enunţate în această obiecţie. |
|  | **Ministerul Transporturilor şi Infrastructurii Drumurilor**  Susţine proiectul. | **Se acceptă.** |
|  | **Ministerul Sănătăţii**  Susţine proiectul. | **Se acceptă** |
|  | **Combinatul de panificaţie din Chişinău „Franzeluţa”**  Susţine proiectul. | **Se acceptă.** |